บอร์ดค้านขายGOLDให้UV
บอร์ดที่ปรึกษาการเงิน “แผ่นดินทองฯ” แนะผู้ถือหุ้นปฏิเสธคำเสนอซื้อหุ้นจาก UV เหตุราคาต่ำเกินไป
8 พ.ย. 2555

บอร์ดที่ปรึกษาการเงิน “แผ่นดินทองฯ” แนะผู้ถือหุ้นปฏิเสธคำเสนอซื้อหุ้นจาก UV เหตุราคาต่ำเกินไป
นายคริสโตเฟอร์ ไมเคิล ดีลานี ประธานกรรมการ บริษัท แผ่นดินทอง พร็อพเพอร์ตี้ ดีเวลลอปเม้นท์ (GOLD) เปิดเผยว่า คณะกรรมการบริษัทและที่ปรึกษาทางการเงินอิสระ มีมติเอกฉันท์ว่าผู้ถือหุ้น GOLD ควรปฏิเสธคำเสนอซื้อหุ้นของบริษัท ยูนิเวนเจอร์ (UV) เนื่องจากราคาเสนอซื้อหุ้นที่ 5.50 บาทต่อหุ้น และใบสำคัญแสดงสิทธิ (GOLD-W1) ที่ 2.50 บาทต่อหน่วย ต่ำกว่ามูลค่ายุติธรรมของกิจการ
ทั้งนี้ จากการประเมินมูลค่าหุ้นของที่ปรึกษาทางการเงิน พบว่ามูลค่าหุ้น GOLD น่าจะอยู่ระหว่าง 5.72-7.46 บาทต่อหุ้น ขณะที่ราคาเหมาะสมของ GOLD-W1 น่าจะอยู่ระหว่าง 2.64-4.69 บาทต่อหน่วย ขึ้นอยู่กับวิธีการประเมิน แต่ไม่ว่าจะประเมินด้วยวิธีใดราคาเหมาะสมของ GOLD และ GOLD-W1 ยังคงสูงกว่าราคาเสนอซื้อ ดังนั้นหากนักลงทุนต้องการขายหุ้นควรขายในตลาดหลักทรัพย์ ซึ่งมีโอกาสได้ราคาดีกว่า ส่วนผู้ที่ประสงค์ลงทุนระยะยาวอาจปฏิเสธคำเสนอซื้อครั้งนี้
นอกจากนี้ ที่ปรึกษาการเงินมี ความเห็นว่าอาจมีความขัดแย้งทางผลประโยชน์ภายหลัง UV เข้ามาบริหารงาน เพราะมีผู้บริหารกลุ่มเดียวกัน ซึ่งอาจเป็นอุปสรรคในการดำเนินงานของทั้งสองบริษัท เนื่องจากมีปัญหาการทับซ้อนของธุรกิจ และนโยบายการเลือกบริษัทใดบริษัทหนึ่งเพื่อพัฒนาโครงการบนที่ดินที่ได้มาในอนาคต ซึ่งจะกระทบผู้ถือหุ้นบริษัทใดบริษัทหนึ่ง
นายวิทูร สุริยวนากุล ประธานเจ้าหน้าที่บริหาร บริษัท สยามโกลบอลเฮ้าส์ (GLOBAL) กล่าวว่า กลุ่ม “สุริยวนากุล” ได้นำหุ้นสัดส่วน 20% ไปเสนอขายให้กับบริษัท เอสซีจี ดิวทริบิวชั่น เพื่อให้การทำคำเสนอซื้อหุ้น GLOBAL เป็นไปตามเงื่อนไขที่กำหนดไว้ และทำให้การร่วมทุนระหว่าง 2 บริษัทเดินหน้าต่อไปได้ โดยสาเหตุที่ต้องนำหุ้นออกมาขายเอง เป็นเพราะไม่มีนักลงทุนรายย่อยนำหุ้นออกมาขายให้กับบริษัท เอสซีจีฯ เลย เนื่องจากราคาเสนอซื้อที่ 14 บาท ต่ำกว่าราคาตลาดค่อนข้างมาก 
อย่างไรก็ดี หลังการขายหุ้นกลุ่ม “สุริยวนากุล” ยังเป็นผู้ถือหุ้นใหญ่ในสัดส่วน 37-40% ขณะที่เอสซีจีฯ ถือ 30%
“ผมถือว่าราคาที่ขายให้เอสซีจีฯ ที่ 14 บาท เป็นราคาที่เหมาะสม เพราะนับตั้งแต่นำหุ้นเข้าตลาดหลักทรัพย์ที่ราคาไอพีโอ 2.55 บาท รวมกับการใช้สิทธิของวอร์แรนต์ ทำให้มูลค่าหุ้นของกลุ่มปรับเพิ่มขึ้นมาแล้ว 15 เท่า นอกจากนี้มองว่าการขายหุ้นครั้งนี้ก็เพื่อการเติบโตของบริษัท เพราะมั่นใจว่าบริษัทก็จะได้ประโยชน์จากการที่ได้เอสซีจีฯ เข้ามาร่วมทุนด้วยแน่นอน” นายวิทูร กล่าว